ถ้าติดโควิดมาแล้ว5วัน แล้วผล ATK เป็นขีดเดียวแล้ว สามารถใช้ชีวิตได้ปกติหรือยังครับ แล้วจะยังแพร่เชื้ออยู่ไหมครับ
สวัสดีค่ะ การติดเชื้อโควิด-19ซึ่งเป็นโรคติดต่อในระบบทางเดินหายใจจากการติดเชื้อไวรัสโคโรนาสายพันธุ์ใหม่ 2019 นั้นจะส่งผลให้เกิดอาการได้หลายระดับ ผู้ที่มีอาการไม่รุนแรงจะมีอาการคล้ายไข้หวัด เช่น มีไข้ ไอ มีน้ำมูก หรือเจ็บคอ หรือในบางรายหากเชื้อลงปอดอาจมีอาการปอดติดเชื้อ ได้แก่ ไข้สูง ไอ หอบเหนื่อยได้โดยส่วนใหญ่แล้วเชื้อไวรัสจะอยู่ในร่างกายและแพร่เชื้อได้ในขณะที่ยังมีอาการเช่นไอ เชื้อไวรัสชนิดนี้จะอยู่ในร่างกายได้ดีประมาณ 5 วันแรก ดังนั้นในปัจจุบันจึงมีการปรับให้กักตัว 5 วัน ถ้าหลังกักตัวครบ ไม่มีอาการ และผลตรวจ ATK เป็นขีดเดียวคือไม่พบเชื้อแล้วนั้น ก็สามารถที่จะกลับไปใช้ชีวิตได้ตามปกติ แต่ควรยังรักษาระยะห่างกับผู้อื่น ใส่หน้ากากอนามัยตลอด และหมั่นล้างมือบ่อยๆค่ะ แต่ถ้ายังมีอาการเยอะ ไอมาก เจ็บคอ ยังมีไข้ ควรกลับไปพบแพทย์เพื่อตรวจประเมินเพิ่มเติมต่อไป ยังไม่ควรออกไปใช้ชีวิตตามปกติ